
A vajdasági Tanyaszínház mint kulturális modell

Az 1978-ban fiatal színészek, rendezők és színinövendékek által alapított Tanyaszínház azért jött létre, hogy a bácskai és bánsági tanyavilágban, kistelepüléseken élő magyarokat színházi élményben részesítse. Előadásaikat nyaranta, szabadtéren, iskolaudvarokban, futballpályákon tartják immár 37 éve. Dolgozatomban a társulat három előadásának elemzésén keresztül igyekszem bemutatni, hogy a Vajdaságban egymást váltó politikai rendszerek miképpen módosították a kisebbségi beszédmód feltételeit, és ez milyen hatással volt a közösség öndefiníciójára. A vizsgálat során a színházat olyan (Erika Fischer-Lichte-i értelemben vett) prizmának tekintem, amely összegyűjti a társadalomban megjelenő problémákat, és koncentrált módon, még élesebben veri őket vissza a társadalom felé. Ily módon képes a kulturális aktivitás problémáinak jelzésére. E prizma-jelleg csak úgy léphet működésbe, ha a társulat vertikálisan és horizontálisan egyaránt tagolt közönsége számára egységesen értelmezhető olvasási módokat, esztétikai kereteket kínál fel, illetve ezeken belül fogalmaz. Ezt a nézők számára ismerős előadástípusok újraírása által, illetve allegorikus beszédstratégiák alkalmazásával érik el. Mivel a közösségben lejátszódó folyamatok és a színpadon zajló események – Victor Turner szerint – kölcsönösen hatnak egymásra, ha az egyikben változás következik be, akkor az a másikban is kimutatható lesz. A Tanyaszínház előadásai ennek értelmében kulturális modellként válnak értelmezhetővé.



